
B8-0318/2016
Ψήφισμα του Ευρωπαϊκού Κοινοβουλίου σχετικά με την κατάσταση στην Ερυθραία
(2016/2568(RSP))
Το Ευρωπαϊκό Κοινοβούλιο,
–
έχοντας υπόψη τα προηγούμενα ψηφίσματά του σχετικά με την Ερυθραία,
–
έχοντας υπόψη τη δήλωση της Αντιπροέδρου της Επιτροπής/Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας, της 9ης Μαρτίου 2016,
–
έχοντας υπόψη την Οικουμενική Διακήρυξη των Δικαιωμάτων του Ανθρώπου, του 1948,
–
έχοντας υπόψη το Σύνταγμα της Ερυθραίας, του 1997,
–
έχοντας υπόψη τον Αφρικανικό Χάρτη των Δικαιωμάτων του Ανθρώπου και των Λαών, συμβαλλόμενο μέλος του οποίου είναι η Ερυθραία, και δη τα άρθρα 6, 7 και 9 αυτού,
–
έχοντας υπόψη το άρθρο 9 της Συμφωνίας Εταιρικής Σχέσης ΑΚΕ-ΕΕ, όπως αναθεωρήθηκε το 2005 (Συμφωνία Κοτονού), την οποία έχει υπογράψει και η Ερυθραία,
–
έχοντας υπόψη την έκθεση υπ’ αριθ. A/HRC/29/42 της Εξεταστικής Επιτροπής των Ηνωμένων Εθνών για τα ανθρώπινα δικαιώματα στην Ερυθραία, της 4ης Ιουνίου 2014,
–
έχοντας υπόψη την απόφαση υπ’ αριθ. 2224 (2015) του Συμβουλίου Ασφαλείας των Ηνωμένων Εθνών, της 23ης Οκτωβρίου 2015,
–
έχοντας υπόψη την επισκόπηση του 2015 της Ύπατης Αρμοστείας των Ηνωμένων Εθνών για τους Πρόσφυγες (UNHCR) σχετικά με την Ερυθραία,
–
έχοντας υπόψη την κατάθεση της οργάνωσης Christian Solidarity Worldwide (Παγκόσμια Χριστιανική Αλληλεγγύη) στην Εξεταστική Επιτροπή των Ηνωμένων Εθνών για τα ανθρώπινα δικαιώματα στην Ερυθραία, της 30ής Ιανουαρίου 2015,
–
έχοντας υπόψη τη Διακήρυξη περί Στρατιωτικής Θητείας υπ’ αριθ. 82/1995, η οποία δημοσιεύθηκε στις 23 Οκτωβρίου 1995 στην Εφημερίδα της Κυβέρνησης της Ερυθραίας,
–
έχοντας υπόψη το άρθρο 123 παράγραφος 2 του Κανονισμού του,
A.
λαμβάνοντας υπόψη ότι, μετά από τριακονταετή απελευθερωτικό αγώνα που έληξε το 1991, οι Ερυθραίοι ψήφισαν στη συντριπτική τους πλειοψηφία υπέρ της ανεξαρτησίας σε δημοψήφισμα που έλαβε χώρα το 1993·  λαμβάνοντας υπόψη ότι το νέο Σύνταγμα που σεβόταν πλήρως τα ανθρώπινα δικαιώματα εγκρίθηκε και κυρώθηκε το 1997 αλλά δεν εφαρμόστηκε ποτέ·
B.
λαμβάνοντας υπόψη ότι οι κοινοβουλευτικές εκλογές που είχαν προγραμματιστεί για το 2001 αναβλήθηκαν επ’ αόριστον εξαιτίας του πολέμου στην μεθόριο με την Αιθιοπία· λαμβάνοντας υπόψη ότι εκλογές εξακολουθούν να μην έχουν πραγματοποιηθεί και ότι το μοναδικό πολιτικό κόμμα που επιτρέπεται είναι το Λαϊκό Μέτωπο για Δημοκρατία και Δικαιοσύνη (PFDJ)·  λαμβάνοντας υπόψη ότι η Εθνοσυνέλευση δεν έχει συνεδριάσει από το 2002 και ότι τα μόνα μέσα ενημέρωσης των οποίων επιτρέπεται η λειτουργία είναι τα κυβερνητικά·
Γ.
λαμβάνοντας υπόψη ότι ο Isaias Afwerki είναι ο μοναδικός Πρόεδρος που έχει γνωρίσει η Ερυθραία από τότε που έγινε ανεξάρτητη το 1993· λαμβάνοντας υπόψη ότι η διακυβέρνησή του, ιδίως από το 2001 και έπειτα, είναι άκρως αυταρχική και καταπιεστική και ότι η κυβέρνησή του έχει δημιουργήσει μία εξαιρετικά μιλιταριστική κοινωνία·
Δ.
λαμβάνοντας υπόψη ότι, σύμφωνα με τον νόμο, όλοι οι Ερυθραίοι υπήκοοι ηλικίας μεταξύ 18 και 40 ετών, άνδρες και γυναίκες, υποχρεούνται να εκπληρώσουν πραγματική στρατιωτική θητεία διάρκειας 18 μηνών και να παραμείνουν στις τάξεις της εφεδρείας μέχρι την ηλικία των 50 ετών· λαμβάνοντας υπόψη ότι, στην πραγματικότητα, η στρατολόγηση συχνά λαμβάνει χώρα στα σχολεία και αφορά παιδιά κάτω των 15 ετών· 
E.
λαμβάνοντας υπόψη ότι ασκείται σεξουαλική βία εις βάρος των κοριτσιών κατά τη διάρκεια της στρατιωτικής θητείας και δη κατά τη διάρκεια της στρατιωτικής εκπαίδευσης· λαμβάνοντας υπόψη ότι πολλές γυναίκες και πολλά κορίτσια επιδιώκουν να αποφύγουν την στρατιωτική θητεία μέσω γάμου ή μητρότητας ή εξαναγκάζονται να το πράξουν από συγγενείς τους· λαμβάνοντας υπόψη ότι η διάρκεια της θητείας, η οποία επισήμως διαρκεί 18 μήνες, μπορεί να παραταθεί κατά τη διάρκεια περιόδων «εθνικής κρίσης»·
ΣΤ.
λαμβάνοντας υπόψη ότι, σύμφωνα με έρευνα που πραγματοποίησε το London South Bank University με 200 κληρωτούς που απέδρασαν, η μέση διάρκεια θητείας ανέρχεται σε 6,5 έτη και ότι μερικοί είχαν υπηρετήσει πάνω από 12 έτη, ενώ πολλοί νέοι άνθρωποι εγκαταλείπουν την Ερυθραία για να αποφύγουν την στράτευση·
Ζ.
λαμβάνοντας υπόψη ότι τα Ηνωμένα Έθνη έχουν παρατείνει το εμπάργκο όπλων κατά της Ερυθραίας με το αιτιολογικό ότι η χώρα συνιστά απειλή κατά της ειρήνης και της σταθερότητας της περιοχής και έχουν επισημάνει χωρίς περιστροφές ότι η Ερυθραία οφείλει να παράσχει στην Ομάδα παρακολούθησης για τη Σομαλία και την Ερυθραία (SEMG) πληροφορίες σχετικά με τους μαχητές του Τζιμπουτί που αγνοούνται από τις ένοπλες συγκρούσεις του 2008· 
H.
λαμβάνοντας υπόψη ότι ο αριθμός των προσφύγων και των ανθρώπων που επιθυμούν άσυλο από την Ερυθραία στα μέσα του 2015 ανερχόταν σε 444 000 σε σύνολο πληθυσμού 6 500 000·  λαμβάνοντας υπόψη ότι οι σχετικά πολυάριθμοι ασυνόδευτοι ανήλικοι που προέρχονται από την Ερυθραία διατρέχουν υψηλό κίνδυνο να πέσουν θύματα δικτύων εμπορίας·
Θ.
λαμβάνοντας υπόψη ότι 39 000 Ερυθραίοι πρόσφυγες και μετανάστες διέσχισαν την Μεσόγειο από την Βόρειο Αφρική ως την Ιταλία στη διάρκεια του 2015, κάτι που σημαίνει ότι η Ερυθραία είναι η χώρα προέλευσης του μεγαλύτερου αριθμού προσφύγων που φτάνουν στην Ιταλία· 
Ι.
λαμβάνοντας υπόψη ότι συστηματικές, εκτεταμένες και κατάφωρες παραβιάσεις των ανθρωπίνων δικαιωμάτων διαπράττονται στην Ερυθραία με εντολές της κυβέρνησης, στις οποίες περιλαμβάνονται η εκτεταμένη παρακολούθηση του πληθυσμού, ο αυστηρός έλεγχος των μετακινήσεων τόσο στο εσωτερικό της χώρας όσο και στα σύνορα για όσους επιδιώκουν να την εγκαταλείψουν, η ολοκληρωτική καταστολή της ελευθερίας του λόγου και σοβαρότατες παραβιάσεις της ελευθερίας του θρησκεύματος και των πεποιθήσεων· λαμβάνοντας υπόψη ότι ορισμένες από αυτές τις παραβιάσεις συνιστούν ενδεχομένως εγκλήματα κατά της ανθρωπότητας·
ΙΑ.
λαμβάνοντας υπόψη την μακροχρόνια ιδεολογική απέχθεια που το καθεστώς τρέφει εναντίον κάθε μορφής θρησκείας διότι εκτιμά ότι πρόκειται για επικίνδυνη και ανταγωνιστική πηγή εξάρτησης που υποθάλπει την διαίρεση του έθνους, με αποτέλεσμα να καταδιώκει όλες τις θρησκείες·  λαμβάνοντας υπόψη ότι ο τέως Πατριάρχης της Ορθόδοξης Εκκλησίας Tewahedo της Ερυθραίας βρισκόταν σε κατ’ οίκον κράτηση από το 2007 μέχρι τον θάνατό του τον Δεκέμβριο του 2015· λαμβάνοντας υπόψη ότι πολλοί ιερείς, πάστορες και άλλοι εκκλησιαστικοί λειτουργοί βρίσκονται είτε σε κατ’ οίκον κράτηση είτε στη φυλακή·
ΙΒ.
λαμβάνοντας υπόψη ότι δεκάδες χιλιάδες Ερυθραίων εξακολουθούν να κρατούνται σε ολόκληρη τη χώρα, χωρίς απαγγελία κατηγοριών ή χωρίς δίκη και υπό άθλιες συνθήκες που απειλούν τη ζωή τους, με συχνά βασανιστήρια·
1.
καλεί την Ερυθραία να εφαρμόσει πλήρως το κυρωθέν Σύνταγμά της και να σεβαστεί τα κατοχυρωμένα σε αυτό δικαιώματα και δη εκείνα των άρθρων 17 και 19· 
2.
παροτρύνει την Ερυθραία να υπογράψει, να κυρώσει και να θέσει πάραυτα σε εφαρμογή τη Σύμβαση των Ηνωμένων Εθνών κατά των βασανιστηρίων και άλλων μορφών σκληρής, απάνθρωπης ή εξευτελιστικής μεταχείρισης ή τιμωρίας, καθώς και να συμμορφωθεί απολύτως με τις υποχρεώσεις της που απορρέουν από το Διεθνές Σύμφωνο για τα ατομικά και πολιτικά δικαιώματα και από τον Αφρικανικό Χάρτη των Δικαιωμάτων του Ανθρώπου και των Λαών, πράξεις που αμφότερες απαγορεύουν τα βασανιστήρια·
3.
ζητεί να δοθεί τέρμα σε όλες τις αυθαίρετες συλλήψεις, τις βίαιες εξαφανίσεις και τις επ’ αόριστον φυλακίσεις χωρίς κατηγορίες ή δίκη· επισημαίνει ότι η Κυβέρνηση της Ερυθραίας οφείλει να προσαγάγει ενώπιον αναγνωρισμένων δικαστηρίων, παρουσία διεθνών παρατηρητών, όλους τους επί μακρόν κρατούμενους ή να τους απελευθερώσει· τονίζει ότι όλοι οι κρατούμενοι που κρατούνται αυθαιρέτως και παρανόμως πρέπει να απελευθερωθούν πάραυτα·  
4.
καλεί την κυβέρνηση να αναγνωρίσει ότι διαπράττονται παραβιάσεις των ανθρωπίνων δικαιωμάτων και να μεριμνήσει ώστε να αποδοθούν ευθύνες για παραβιάσεις του παρελθόντος, όπως είναι, μεταξύ άλλων, οι εξωδικαστικοί φόνοι, οι βίαιες εξαφανίσεις, τα βασανιστήρια, οι παράνομες κρατήσεις, η σεξουαλική βία και η καταναγκαστική εργασία και δη στο πλαίσιο της στρατιωτικής θητείας·
5.
συστήνει τον τερματισμό της πρακτικής της επ’ αόριστον στρατιωτικής θητείας και τον περιορισμό της θητείας σε 18 μήνες για όλους τους σημερινούς και τους μελλοντικούς κληρωτούς ηλικίας άνω των 18 ετών· ζητεί να υπάρχει πρόβλεψη για τους αντιρρησίες συνείδησης·
6.   
καταδικάζει την επιβολή από την Κυβέρνηση της Ερυθραίας του «φόρου της διασποράς», ο οποίος εισπράττεται με εκβιασμούς και λοιπά παράνομα μέσα από εκτός συνόρων Ερυθραίους και χρησιμοποιείται, κατά παράβαση των αποφάσεων του ΟΗΕ, για την χρηματοδότηση ενόπλων ομάδων σε όμορες χώρες και άρα για την αποσταθεροποίηση της περιοχής·
7.   
εκφράζει την μεγάλη του ανησυχία για τον εξαιρετικά υψηλό αριθμό Ερυθραίων προσφύγων που επιχειρούν να διασχίσουν τη Μεσόγειο με προορισμό την Ευρώπη και εκτιμά ότι το αντιδημοκρατικό και ολοκληρωτικό καθεστώς της Ερυθραίας αποτελεί την κύρια αιτία της κατάστασης αυτής· παροτρύνει τον Πρόεδρο και την Κυβέρνηση της Ερυθραίας να προβούν αμέσως σε μεταρρυθμίσεις·
8.   
πιστεύει ακράδαντα ότι οι σκληρές συνθήκες και η έλλειψη ελευθερίας στις οποίες η κυβέρνηση υποβάλλει τον λαό, ειδικά μέσω της επ’ αόριστον θητείας αποτελούν τον κύριο λόγο της μετανάστευσης από τη χώρα, η οποία δεν οφείλεται αποκλειστικά στην οικονομική κατάσταση της χώρας· επισημαίνει στην Επιτροπή ότι η αύξηση της βοήθειας που παρέχει το Ευρωπαϊκό Ταμείο Ανάπτυξης δεν πρόκειται να επιλύσει τούτα τα ζητήματα·
9.
αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Αντιπρόεδρο της Επιτροπής / Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, τις κυβερνήσεις και τα κοινοβούλια των κρατών μελών, τον Γενικό Γραμματέα των Ηνωμένων Εθνών, το Παναφρικανικό Κοινοβούλιο, τους συμπροέδρους της Συνέλευσης Ίσης Εκπροσώπησης ΑΚΕ-ΕΕ, την Αφρικανική Ένωση, καθώς και στον Πρόεδρο, το κοινοβούλιο και την κυβέρνηση της Ερυθραίας.

